จุดตรวจปีใหม่ อบต.พร่อน จ.ยะลา แจกลูกอม รณรงค์สร้างความปลอดภัยให้ผู้ขับขี่รถยนต์
จุดตรวจชุมชน “รณรงค์ป้องกัน และลดอุบัติเหตุจราจร ช่วงเทศกาลปีใหม่” องค์การบริหารส่วนตำบลพร่อน จังหวัดยะลา แจกลูกอม รณรงค์สร้างความปลอดภัยให้ผู้ขับขี่รถยนต์
 
วันนี้ (31 ธ.ค. 60) ที่จุดตรวจ ชุมชนหน้าองค์การบริการส่วนตำบลพร่อน อำเภอเมือง จังหวัดยะลา ถนนสายทางลัดลำใหม่-ยะลา นายมูฮัมหมัดอัยดี ดือเร๊ะ หัวหน้าชุดกู้ภัยพร่อน อำเภอเมือง จังหวัดยะลา/ประธาน อปพร. พร่อน พร้อมด้วยเจ้าหน้าที่ชุดกู้ภัยและเจ้าหน้าที่ อปพร. ได้นำลูกอมออกแจกจ่ายให้กับประชาชนที่ขับขี่รถยนต์สัญจรในเส้นทางดังกล่าว เพื่อเป็นการรณรงค์ให้ผู้ขับขี่รักษาวินัยจราจรในช่วงเทศกาลปีใหม่

สำหรับการตั้งจุดตรวจในช่วงเทศกาลปีใหม่ เป็นโครงการรณรงค์ป้องกันและลดอุบัติเหตุจราจร รวมถึงสร้างวินัยจราจร ช่วงเทศกาลปีใหม่ 2561 ซึ่งองค์การบริการส่วนตำบลพร่อน อำเภอเมือง จังหวัดยะลา ได้จัดขึ้นอย่างต่อเนื่องเป็นประจำทุกปี โดยปีนี้จัดขึ้นระหว่างวันที่ 28 ธ.ค. 60 ถึง 3 ม.ค. 61 โดยมีการบูรณาการกำลังร่วมกันระหว่างเจ้าหน้าที่ขององค์การบริหารส่วนตำบลพร่อน กำนัน ผู้ใหญ่บ้าน ชรบ. อปพร. เจ้าหน้าที่กู้ภัย เพื่อดูแลอำนวยความสะดวกด้านการจราจร สร้างความปลอดภัยทางถนนแก่ประชาชน ตั้งแต่เวลา 07.00-24.00 น. ทั้งนี้เพื่อสร้างความตระหนักถึงความปลอดภัยในการใช้รถ ใช้ถนน ให้แก่ประชาชน รวมทั้งรณรงค์ให้ประชาชนรักษาวินัยจราจร

นอกจากนี้ยังมีการตั้งด่านตรวจด้านความมั่นคง ร่วมกับเจ้าหน้าที่ตำรวจ สภ.ลำใหม่ ตามช่วงเวลาที่กำหนด เพื่อให้ประชาชนที่สัญจรไปมามีความปลอดภัยในชีวิตและทรัพย์สินในช่วงเทศกาลปีใหม่อีกด้วย